Összefoglaló a II. Zalaegerszegi Országos Faműves Konferencia és Kiállításról

2012. május 19-20.
Előzmény: 2001-ben hasonló eseménynek volt helyszíne város közművelődési intézménye. E rendezvény sikere és a fafaragó társadalom igénye hozta létre e konferenciát, melynek szándékaink szerint kétévente folytatása lesz. Célként a következőket tudjuk megfogalmazni: A magyar kézművesség faműves hagyományainak bemutatása a nagyközönségnek, a szakterületen alkotó kézművesek találkozásának elősegítése, valamint lehetőség biztosítása a szakma gondjainak megvitatására. 

Az első napon a regisztrációt és ebédet követően került sor a Keresztury Dezső ÁMK, Landorhegyi úti épületében a konferencia megnyitására, ahol a résztvevőket a házigazdák nevében Skrabut Éva köszöntötte, majd Zalaegerszeg MJV alpolgármestere Balaicz Zoltán nyitotta meg a konferenciát. Mottóul a következőt Szilvási Lajos idézetet hozta: „Aki nem tud újrakezdeni – meghalt. Ha a fa nem tud az évgyűrűk mellé újat növeszteni – vége az életének…”
Nyitó előadásként hallhattuk Dr. Gráfik Imre néprajzkutató: "A fa mindig kéznél van, s a kéz tudja, mit kell tenni." című előadását, melyet a beszámoló végén jelzett honlapon tettünk közzé. Ezt követően Szelestey László néprajzkutató tartott diaképekkel illusztrált előadást, „Tárgyak nyomában-Tárolók a pásztorművészetben” címmel. 
Ezt követően a Göcseji Múzeum időszaki kiállítótermében került sor a „Tároló bútorok és tároló edények a magyar népi kultúrában” című pályázati kiállítás megnyitására, melyet Széll János etnográfus, a NESZ fafaragó szakmai bizottságának elnöke nyitott meg. Itt került sor a pályázat díjainak átadására, valamint minden kiállító emléklapot vehetett át. 
Díjazott alkotók: Megosztott 1. helyezés: Balogh Mihály Népi iparművész, Hottó, Bujtor Tibor Népi iparművész, Gyenesdiás; 2. helyezés: Nesó Sándor Népi iparművész, Berhida; 3. díj: Hajda Gy. Zsigmond Népi iparművész, Cserkút; különdíj: Jován János Attila, Kemenesszentmárton, Edvi Gyula, Keszthely. Gratulálunk az eredményekhez. 

A kiállítás idejére a beérkezett pályázati anyagon kívül, Hajda Gy. Zsigmond és Szelestey László bocsátott rendelkezésünkre magángyűjteményének becses darabjaiból jó néhányat, ezzel lehetővé téve párhuzamok bemutatását a régi és új alkotások között. Köszönet érte!
A továbbiakban a pályázatot bíráló zsűri tapasztalatainak ismertetése, a pályázat értékelése, észrevételek hangzottak el a kiállítás helyszínén a zsűri elnökétől, Széll Jánostól. A Kézművesek Házában elfogyasztott vacsora után, kötetlen beszélgetéssel fejeződött be az első nap.

A második nap nyitóelőadását Száraz Csillától, a Nagykanizsai Thúry György Múzeum igazgatójától hallhattuk: „Kéreg és bodon tárolók történeti kitekintésben, a Thury György Múzeum anyagában” címmel. A nagyrészt Dr. Kerecsényi Edit néprajzkutató által felgyűjtött múzeumi anyagot mutatta be. Ezt követően gyakorlati munkáját bemutató előadást tartott Hajda Gy. Zsigmond, aki a tárolók készítésének gyakorlati módszereit, technikáit, az anyagfelhasználás gyakorlatát és a készítés eszközeit egyaránt bemutatta. 
Szabó Zoltán a Hagyományok Háza Népi Iparművészeti Osztályának vezetője a szakterületen folyó zsűrizés aktuális problémáiról beszélt. Javasolta, hogy a konferencia végeztével fogalmazódjék meg egy nyilatkozat, melyben a szakterület szerepéről, nemzeti művelődésben elfoglalt helyéről, valamint arról nyilatkozik, hogy mi jelenthet a terület számára továbblépést. 
Széll János: A fa és a tárgyalkotó népművészet napjainkban címmel tartotta meg előadását. Az területet érintő helyzetkép után megfogalmazta azokat a feladatokat, melyek a továbblépéshez elengedhetetlenek. Mindkét előadás a gondolatébresztés jegyében fogalmazódott meg és az alább említett honlapon megtekinthetőek.
Talán egyik legfontosabb eleme volt a konferenciának az előadásokat követő vita, hozzászólások lehetősége, mely számos jövőbe néző feladatot fogalmazott meg, valamint előre vetítette a következő találkozó témáit is:
Fábry Zoltán: A Nemzetközi Szövetség tagja a NESZ, de nem látja a részvétel eredményét, mit csinál ez ügyben a NESZ? Hiányzik a sajtó, tv, kiadványokban való megjelenése a területnek. Készülhetne egy térkép az alkotókról, ismertető táblák jelezhetnék, mint turisztikai látványosságot, a műhelyeket. Közterületen megjelenő táblákat minősíttetni kellene, ez jelenleg nem működik, többnyire nem hozzáértők készítik, esztétikailag kifogásolhatóak, pedig rendelet szabályozza. Az iparművészet-népművészet jelenlegi kapcsolata nem megfelelő.  Az oktatásban kicsi az érdeklődés, nem megfelelően támogatott a terület, nincsenek megfelelő tudású oktatók. Ami előbbre vihet: figyelem – fegyelem - alázat a munkánk során.
Skrabut Éva: Fábry Zoltán első felvetésére válaszolva, a magyar szervezetek közül a NESZ tudja a tagdíjat megfizetni a Nemzetközi Szövetségben, mellyel a szakmai kapcsolat megvan, de az aktivitás gátja az, hogy a magas költségtérítéssel járó találkozókon az anyagiak miatt nem tudunk jelen lenni. A kapcsolat haszna a Mesterségek Ünnepén válik láthatóvá, ahova többnyire e kapcsolatok révén kapnak meghívást a külföldi szervezetek. E kapcsolat során valósult meg a szlovákiai ULUV-ban tett pozsonyi látogatás is. Ez évben 2 alkotót küld ki ösztöndíjjal tanulni a NESZ. Amit meg tud tenni a NESZ, azt meg is teszi e területen.
Hajda Gy. Zsigmond: A következő konferencia egyik témájának javasolta a Kárpát-medencei sírjelekkel való foglalkozást, végre helyre kellene tenni ezt a területet, mert jelenleg „vizuális káromkodás” folyik e témában. Ajánlotta, hogy a konferenciák közötti időszakban működjön egy információs rendszer a fával foglalkozó alkotók körében. Javasolta még a köztes években nyári tábor megszervezését pl. az előző konferencia témájával kapcsolatos gyakorlati témákban. Főként a fiatalok oktatására kellene nagyobb hangsúlyt fektetni, nem kizárva a nagytapasztalatú idősebb korosztályt sem.
Szabó Zoltán: Javasolta, hogy a Kapoli pályázattal egyeztessük majd a következőkben pályázatunkat, ugyan a Kapoli 3 évente szerveződik, de lesznek átfedések, bár témájában más a két pályázat.

Nagy Béla: Javasolta a pályázati anyag összegyűjtésének megszervezését országos szinten néhány központban, ahonnan a szervezők biztosítják az anyag  Zalaegerszegre szállítását. 

Hajda Gy. Zsigmond: Felvetette, hogy a pályázathoz esetleg írásos anyagot is készíttessünk a tárgyak mellé.

Széll János: Esetleg ezekből lehet a konferencia témái közé emelni a legjobbakat. Pl. „Környezetünk mai tárgyai”. Javasolta még, hogy az előadások sorában foglalkozzunk a konferencián a népművészet, népi iparművészet, iparművészet kérdéseivel. Előadónak javasolta Verebélyi Kincső felkérését. A két év múlva sorra kerülő pályázat témájaként javasolta a: „Megújuló tárgyi világunk” címet.
Boa Endre: A konferencia témái közé javasolta a szakrális népművészet témakörét is bevonni, hiszen ez irányban sem volt az elmúlt években semmilyen lehetősége a fafaragóknak a terület mélyebb megismerésére.
Szabó László: Ha csak a sírjelek lenne a pályázati téma, egyrészt nem mindenkit érdekel a fafaragók között, másrészt a szállítása igen problémás, javasolta, hogy gondoljuk át a téma megjelölést.

Széll János: A mostani pályázati témában van-e még annyi lehetőség, hogy még a következő pályázatban is megjelenhessen témaként? 

Fábry Zoltán: A népművészet mindig a kor lenyomata, ezt olvashatjuk mindenütt. Ha mi a XXI. század „népművészei” vagyunk, ehhez igazítsuk a pályázati kiírást.

Bereczky Csaba: „Megújuló tárgyi világunk” meghatározást túl szélesnek tartotta, javasolta, hogy szűkítsük, határozzuk meg, hogy a belső terekben megjelenő tárgykultúra kapjon lehetőséget a pályázatban. Előadásként viszont tartsuk meg a sírjelek témát mindenképpen.

Prokné Tirner Gyöngyi: A felvetett témához – megújulás - szükséges lesz a zsűrizés szempontrendszerének átalakítása, mely tudjuk, hogy folyamatban van. Remélhetőleg a következő pályázatig ez már élő szempontrendszer lesz, mert csak így van értelme a kiírásnak.
Skrabut Éva: Javasolta, hogy a pályázaton, csak a megújítást fogadjuk el. Ezzel kiküszöbölhető a Kapoli pályázattal való párhuzamosság.
Bereczky Csaba: A felhívásban javasolja a „Megújuló tárgyak a mai lakáskultúrában” cím használatát.

Gosztonyi Zoltán: A zsűrizés szempontrendszerének megújítására hívta fel a figyelmet, kívánatos, hogy legyen olyan egyértelmű, hogy az alapján a zsűriztető akár maga is el tudja dönteni, hogy megfelel-e a zsűri elvárásainak az általa készített tárgy.

Incze Kálmán: Javasolta, hogy az új kiírásban jelenjen meg a mester és tanítvány kitétel, mely szerint olyan pályázati anyagokat is várunk, amely a kettőjük munkáját reprezentálná, valamint a konferencián is jelenjen meg a mester a tanítványával együtt. Ezzel is szorgalmazhatnánk a szakma megifjítását, amire égetően szükség van minden szakterületen, így a faragásban is. 

Széll János: Témaként javasolta minden konferenciára: „Mi történt az elmúlt 2 évben?” Mérjük fel mindig a közbenső eredményeket. Két év múlva például érdekes lehet a zsűrizés alakulása, vagy sikerült-e az ifjúság ügyében előre lépni. Javasolta a nyári táborok meghirdetését, legyen a címe: „Alma és fája”, itt szerepet kaphatna a mester és tanítvány ügye. Javasolta, hogy határozzuk meg a korhatárt, 30 évben.
Tóth Árpád: A fiatalok ügyét segíthetné egy fórum létrehozása a honlapon, ahol pl. szerszámokat lehetne felajánlani vagy cserélni, keresni, hiszen nem könnyű manapság jó szerszámokhoz hozzájutni. Akinek esetleg van felesleges, itt fel tudja kínálni.
Széll János: A konferencia időpontja május 2. hétvégéje lehetne, talán nem ütközik más rendezvényekkel. Megfontolandó a péntek esti érkezés, hogy több idő maradjon a tartalmi munkára.

Sibinger Miklós: A Velemi Stúdió működéséről tájékoztatta a jelenlévőket.

Nemes Ferenc: Javasolta a következő konferencián a névjegy használatát, valamint azt, hogy a megyei egyesületek valamilyen módon támogassák, vegyenek részt a szervezésben, hogy a szakmabeliek eljuthassanak a konferenciára és a pályázatra egyaránt.
Széll János: Bezárta a konferenciát, úgy ítélte meg, hogy az utóbbi 2 évtized legjobb hangulatú találkozója volt, sok baráti beszélgetéssel, mindenki részéről pozitív hozzáállással. Jó ötletnek tartotta a kiállításon a régi és új tárgyak párhuzamba állítását. Jó, gondolatébresztő előadásokat hallottunk. Javasolta, hogy a Mesterség és Művészetben cikk jelenjen meg a konferenciáról, valamint minden résztvevő és szakmailag érintett kapja meg az összefoglalót. Mindenkinek köszöni az aktivitását, a lelkesedés a jelenlévők korát meghazudtolta. Kéri a jelenlévőket, hogy a továbbiakban is ki-ki lehetősége, tehetsége szerint tegye hozzá legjobb tudását a továbbiakban is a terület ügyének alakításához. „Csak olyat csinálj, amit szívesen teszel, de azt tedd meg.” Jó volt itt lenni, köszönet a házigazdáknak ezért, a konferencia elérte azt, hogy szorosabb együttműködés alakulhasson ki a szakmabeliek között, valamint a tájékoztatás folyamatát biztosítani tudjuk a Zala Megyei Népművészeti Egyesület honlapján: www.zalanepmuveszet.hu
Lejegyezte: Prokné Tirner Gyöngyi, a konferencia háziasszonya, a Zalaegerszegi Kézművesek   

                   Háza szakmai vezetője, aki a koppantást nem alkalmazta e konferencián, hiszen az  

                  idő előre tervezetten, megengedte azt a kis csúszást, ami ezzel a mondanivalók                   
                  befejezését, kerek egészként való átadását tette lehetővé.
